Prvo veliko tekmovanje katerega se je udeležil, je Svetovno prvenstvo 2017, na katerega je odpotoval kot tretji reprezentančni vratar, z namenom da si kot mladi up nabere izkušenj za kasnejša leta. Med pripravami za to tekmovanje je 30. decembra 2016 v Brežicah opravil svoj krstni nastop na prijateljski tekmi proti selekciji Savdske Arabije. Svojo priložnost je nato dobil že na prvi tekmi prvenstva, ko je branil ob zmagi nad Angolo. Branil je ob prvem vratarju Matevžu Skoku na petih tekmah igranja v predtekmovanju, nato pa v bojih na izločanje branjenje prepustil drugemu vratarju Urbanu Lesjaku. Tako je bil soudeležen pri osvojitvi končnega tretjega mesta in bronaste medalje na tem turnirju, čeprav na odločilnih tekmah ni bil v postavi.